Nasilje u Siriji ne jenjava
Jedno savetodavno telo Arapske lige poziva na momentalno povlačenje posmatrača jer nisu uspeli da spreče vojnike da ubijaju civile
Arapski parlament je naglasio da nasilje i dalje odnosi mnogo žrtava, među kojima su i deca. Četiri učesnika protesta su poginula kada su trupe predsednika Bašara al-Asada otvorile vatru u predgrađu Damaska Dariji. Borci za ljudska prava javljaju da je od prošlonedeljnog početka jednomesečne misije posmatrača, širom zemlje poginulo više od 150 ljudi. Sirijci su otvoreno počeli da postavljaju pitanje stvarnog razloga za misiju posmatrača. Arapska liga bi do kraja nedelje trebalo da uputi još posmatrača. Damask je prošlog meseca pristao da posmatrači Arapske lige dođu u zemlju. Oni treba da provere da li se Sirija povinuje odredbama mirovnog plana Lige, koji predviđa povlačenje Asadovih vojnika i tenkova sa ulica i pregovore sa opozicijom. „“, smatra jedan stanovnik Damaska Generalni sekretar Arapske lige Nabil Elarabi, izjavio je da su snajperi i pucnjava iz vatrenog oružja u sirijskim gradovima i dalje opasni, bez obzira na prisustvo arapskih posmatrača. On je danas u Kairu zatražio momentalni prekid vatre u Siriji. Arapski parlament, koji sačinjava 88 predstavnika članica Arapske lige, saopštio je da posmatrači ne uspevaju da spreče pripadnike vladinih trupa da ubijaju civile, pa čak i decu. Ujedinjene nacije procenjuju da je u Siriji, od početka gušenja protesta nadahnutih demokratskim Arapskim prolećem, poginulo više od pet hiljada ljudi. Asadova vlada tvrdi da su na čelu pobune naoružani teroristi.